2.1. ปัจจัยความเสี่ยง

ธุรกิจการให้บริการด้านการท่องเที่ยวที่บริษัทฯ และบริษัทย่อยคือบริษัท ภูเก็ตแฟนตาซี จำกัด
ดำเนินอยู่
เป็นธุรกิจที่ขึ้นอยู่กับสภาวะการขยายตัวทางเศรษฐกิจและการท่องเที่ยวของประเทศโดยตรง บริษัทฯ
และบริษัทย่อยอาจจะมีความเสี่ยงในการดำเนินธุรกิจ ได้แก่
ความเสี่ยงจากสภาวะเศรษฐกิจและการท่องเที่ยว ความเสี่ยงทางด้านการเงิน
ความเสี่ยงจากสินทรัพย์ประเภทสัตว์เลี้ยง และความเสี่ยงจากการจัดการเทคนิคการแสดง
ซึ่งบริษัททั้งสองมีแนวทางในการป้องกันและจัดการกับความเสี่ยงแต่ละประเภทดังนี้

(1) ความเสี่ยงจากสภาวะเศรษฐกิจและอุตสาหกรรมการท่องเที่ยว

ธุรกิจการท่องเที่ยวเป็นธุรกิจที่ขึ้นอยู่กับสภาวะเศรษฐกิจทั้งจากภายในประเทศและของต่างประเทศ
การที่เศรษฐกิจภายในประเทศถดถอยลง ทำให้ประชาชนทั่วไปมีรายได้และอำนาจซื้อลดลง
ความสามารถในการใช้จ่ายในด้านต่างๆ จึงลดลงตามไปด้วย
ซึ่งมีผลกระทบต่อการดำเนินงานของบริษัทฯ และบริษัทย่อย
ส่วนสภาวะเศรษฐกิจของต่างประเทศโดยเฉพาะในภูมิภาคใกล้กับประเทศไทยนั้น
ก็มีผลกระทบต่อจำนวนนักท่องเที่ยวที่จะเดินทางเข้ามาท่องเที่ยวในประเทศไทยเช่นกัน
นักท่องเที่ยวเหล่านี้เป็นกลุ่มลูกค้าเป้าหมายของบริษัทฯ และบริษัทย่อยด้วย
อย่างไรก็ตามบริษัททั้งสองมีนโยบายที่จะลดความเสี่ยงในด้านนี้
โดยการกระจายกลุ่มลูกค้าเป้าหมายไปยังกลุ่มต่างๆ อย่างทั่วถึง
โดยมิได้พึ่งพารายได้จากกลุ่มใดกลุ่มหนึ่งโดยเฉพาะ

(2) ความเสี่ยงทางด้านการเงิน

การดำเนินงานของบริษัทฯ และบริษัทย่อยจำเป็นต้องมีการลงทุนในสินทรัพย์ถาวร เช่น ที่ดิน
สิ่งปลูกสร้างประเภทต่างๆ การสร้างสรรค์การแสดงแต่ละชุด เป็นต้น นอกจากนี้ ในส่วนของบริษัทฯ
เองยังต้องมีการลงทุนในการซื้อสัตว์หลายชนิด เพื่อใช้ในการแสดงและเพื่อให้ผู้เข้ามาท่องเที่ยวชม
ฉะนั้น ในการลงทุนในเรื่องเหล่านี้ บริษัทฯ และบริษัทย่อยจะต้องมั่นใจว่า
การลงทุนจะต้องประสบความสำเร็จทางการตลาดเป็นอย่างดี
และมีระยะเวลาคืนทุนในระยะที่ไม่นานเกินไป นอกจากนั้น บริษัทฯ
และบริษัทย่อยได้มีนโยบายการใช้เงินอย่างรอบคอบ
โดยได้มีการศึกษาลู่ทางการลงทุนอย่างเป็นขั้นตอน ในการจัดหาแหล่งเงินทุนนั้น บริษัทฯ
และบริษัทย่อยได้พยายามจะใช้เงินทุนจากส่วนของผู้ถือหุ้นเป็นส่วนสำคัญแทนการกู้ยืมจากสถาบันการเงิน
เพื่อลดความเสี่ยงทางด้านการเงิน และลดต้นทุนด้านการเงินลง

อย่างไรก็ตาม ในช่วงปี 2539-2540 บริษัทฯ ได้กู้ยืมเงินจากธนาคารในประเทศแห่งหนึ่งจำนวน
1,300 ล้านบาท เพื่อลงทุนในการก่อสร้างสิ่งปลูกสร้าง และสร้างการแสดงเพิ่มเติมภายในบริษัทฯ
เป็นจำนวน 400 ล้านบาท เพื่อใช้เป็นเงินลงทุนในทุนจดทะเบียนของบริษัทย่อยจำนวน 500
ล้านบาท และเพื่อให้บริษัทย่อยกู้ยืมต่อจำนวน 400 ล้านบาท โดยสัญญาเงินกู้จำนวนดังกล่าว
มีระยะเวลาการปลอดการชำระคืนเงินต้น 2 ปี และจะต้องชำระคืนเงินต้นตั้งแต่ปี 2541
เป็นต้นไปเป็นเวลา 5 ปี
เงินกู้ยืมดังกล่าวค้ำประกันโดยการจดจำนองที่ดินและสิ่งปลูกสร้างของบริษัทฯ ที่มีมูลค่าสุทธิตามบัญชี
ณ วันสิ้นปี 2544 ประมาณ 2,061.15 ล้านบาท แต่ภายหลังจากการเกิดวิกฤตเศรษฐกิจขึ้นตั้งแต่ปี
2540 เป็นต้นมา ส่งผลให้กำลังซื้อของประชาชนลดลง รายได้ของบริษัทฯ ได้ลดลงจาก 515.5
ล้านบาทในปี 2540 เหลือ 359.7 ล้านบาทในปี 2543 หรือลดลงประมาณร้อยละ 30 ทำให้บริษัทฯ
ขาดเงินหมุนเวียนที่จะชำระดอกเบี้ย และจ่ายคืนเงินต้นให้แก่ธนาคาร

เมื่อเดือนมีนาคม 2543 บริษัทฯ ได้เจรจาปรับปรุงโครงสร้างหนี้จำนวนดังกล่าวกับธนาคาร
โดยบริษัทฯ ได้รับการขยายเวลาปลอดการชำระคืนเงินต้นออกไปจนถึงเดือนมิถุนายน 2545
และได้รับการขยายระยะเวลาชำระคืนเงินต้นและดอกเบี้ยก่อนการปรับปรุงโครงสร้างหนี้ที่ค้างชำระออกไปเป็นเวลา
7 ปี (จนถึงเดือนมิถุนายน 2552) ซึ่งจะช่วยให้บริษัทฯ มีสภาพคล่องทางการเงินมากขึ้น
นอกจากนั้น ในสัญญาปรับปรุงโครงสร้างหนี้กับธนาคารดังกล่าว บริษัทฯ
ยังได้รับการปรับลดอัตราดอกเบี้ยลงจากอัตราสูงสุดของการผิดนัดชำระหนี้
เหลือในอัตราดอกเบี้ยเงินกู้ขั้นต่ำที่ธนาคารคิดจากลูกค้าที่ดี (MLR) บวกอีกร้อยละ 0.25 ต่อปี
ซึ่งทำให้ดอกเบี้ยจ่ายของบริษัทฯ และบริษัทย่อยลดลง แต่บริษัทฯ
และบริษัทย่อยก็ยังอาจจะมีความเสี่ยงจากอัตราดอกเบี้ยที่อาจปรับตัวตามสภาพของตลาดเงินได้

ในส่วนของเงินกู้ยืมที่บริษัทย่อยได้กู้ยืมจากบริษัทเงินทุนหลักทรัพย์ในประเทศแห่งหนึ่ง
ซึ่งต่อมาได้ถูกระงับการดำเนินกิจการและได้รวมกิจการใหม่ในนามของ บมจ.ไทยธนาคาร
ที่มีจำนวนประมาณ 874.4 ล้านบาทนั้น
วงเงินกู้ดังกล่าวได้รับการค้ำประกันโดยการจำนองที่ดินของบริษัทย่อย
รวมทั้งสิ่งปลูกสร้างที่มีมูลค่าสุทธิตามบัญชี ณ วันสิ้นปี 2544 เป็นจำนวน 1,382.22 ล้านบาท
นอกจากนี้ยังได้รับการค้ำประกันโดยบริษัท ซาฟารีเวิลด์ จำกัด (มหาชน) ซึ่งเป็นบริษัทใหญ่
และการจดจำนองที่ดินของบริษัทฯ เป็นลำดับสองอีกด้วย
บริษัทย่อยได้เจรจาขอประนอมหนี้กับธนาคารดังกล่าว ซึ่งต่อมาเมื่อเดือนตุลาคม 2544
ธนาคารดังกล่าวได้โอนสิทธิเรียกร้องในหนี้สินและดอกเบี้ยค้างชำระดังกล่าวให้กับบรรษัท
บริหารสินทรัพย์ไทย (บสท.)

เมื่อวันที่ 11 กุมภาพันธ์ 2545 บริษัทย่อยและบสท.
ได้ลงนามในบันทึกความเข้าใจในหลักการและวิธีการเกี่ยวกับการปรับโครงสร้างหนี้ของเงินกู้ยืมและดอกเบี้ยค้างชำระดังกล่าว
อันจะมีผลทำให้ภาระดอกเบี้ยจ่ายของบริษัทย่อยลดลง นอกจากนั้น
ภาระดอกเบี้ยค้างจ่ายที่สะสมมาตั้งแต่ผิดนัดชำระก็จะลดลงด้วย
อีกทั้งการชำระคืนเงินต้นก็จะได้รับการขยายเวลาออกไปเป็นเวลา 10 ปีนับแต่ปี 2545
ซึ่งจะทำให้ฐานะทางการเงินของบริษัทย่อยมีสภาพคล่องทางการเงินสูงขึ้น

นอกจากนั้นแล้ว บริษัทฯ และบริษัทย่อยอาจจะมีความเสี่ยงด้านการให้สินเชื่อ
และความเสี่ยงด้านสภาพคล่อง โดยผู้ตรวจสอบบัญชีได้รายงานไว้ในหมายเหตุประกอบงบการเงินข้อ
16.2 เรื่องความเสี่ยงด้านการให้สินเชื่อว่า
“ความเสี่ยงด้านการให้สินเชื่อเกิดจากการที่คู่สัญญาไม่สามารถหรือไม่ประสงค์จะปฏิบัติตามข้อตกลงที่ให้ไว้กับบริษัทและบริษัทย่อย
เพื่อเป็นการป้องกันความเสี่ยงดังกล่าว
บริษัทและบริษัทย่อยได้ติดตามและประเมินสถานะทางการเงินของลูกหนี้อย่างใกล้ชิด” และข้อ 16.3
เรื่องความเสี่ยงด้านสภาพคล่องว่า
“ความเสี่ยงด้านสภาพคล่องเกิดจากปัญหาในการระดมทุนให้เพียงพอและทันเวลาต่อภาระผูกพันตามที่ระบุไว้ในเครื่องมือทางการเงิน
ผู้บริหารเชื่อว่าปัจจุบันความเสี่ยงดังกล่าวไม่เป็นสาระสำคัญ”

(3) ความเสี่ยงจากสินทรัพย์ประเภทสัตว์เลี้ยง

ธุรกิจของบริษัทฯ มีลักษณะเป็นสวนพักผ่อนหย่อนใจ
โดยมีสวนสัตว์เปิดและการแสดงของสัตว์แสนรู้หลายชนิด ดังนั้น สินทรัพย์ที่สำคัญส่วนหนึ่งของบริษัทฯ
ได้แก่ สัตว์ป่าและสัตว์ที่ใช้ในการแสดง ซึ่งเป็นสินทรัพย์ที่ทำรายได้ให้กับบริษัทฯ
หากมีปัญหาเกี่ยวกับสัตว์ เช่น กรณีที่มีสัตว์ตายเป็นจำนวนมาก
ก็อาจจะทำให้เกิดความสูญเสียแก่สินทรัพย์และรายได้ของบริษัทฯ

บริษัทฯ ตระหนักดีในเรื่องดังกล่าว จึงจัดให้มีสัตวแพทย์และผู้เชี่ยวชาญเกี่ยวกับสัตว์ชนิดต่างๆ
คอยเลี้ยงดูและดูแลอย่างใกล้ชิด ประกอบกับบริษัทฯ
ได้มีประสบการณ์ในธุรกิจด้านนี้มาเป็นเวลานานถึง 14 ปีแล้ว
จากสถิติที่ผ่านมาปรากฏว่าความเสี่ยงทางด้านนี้มีน้อยมาก

(4) ความเสี่ยงจากการจัดการเทคนิคการแสดง

ในการจัดการแสดงของบริษัทย่อยที่ได้นำเอาเทคนิคพิเศษต่างๆ มาใช้ เช่น เทคนิคของเมจิคอิลลูชั่น
เทคนิคการใช้ดินระเบิดจากพลุ (Pyrotechnic) เทคนิคของระบบ 4 มิติ
และเทคนิคของสเปเชี่ยลเอฟเฟคส์ เป็นต้น เทคนิคเหล่านี้เป็นเทคนิคที่จัดทำขึ้นด้วยเทคโนโลยีชั้นสูง
ต้องอาศัยการติดตั้งโดยผู้เชี่ยวชาญที่ได้ว่าจ้างมาเป็นพิเศษ
ในการควบคุมการทำงานของเทคนิคและระบบต่างๆ ดังกล่าว
จะต้องอาศัยผู้เชี่ยวชาญที่ดูแลเอาใจใส่อย่างใกล้ชิด เพื่อให้การแสดงเป็นไปด้วยความเรียบร้อย
ในระยะเริ่มแรกบริษัทย่อยได้ว่าจ้างผู้เชี่ยวชาญเพื่อควบคุมการทำงานของระบบดังกล่าวและเพื่อทำการฝึกสอนเจ้าหน้าที่ให้มีความรู้
และความชำนาญที่จะดำเนินการเองต่อไป ในปัจจุบัน ยังคงว่าจ้างผู้เชี่ยวชาญไว้จำนวน 2 คน